Source: https://spravy.pravda.sk/regiony/clanok/207078-v-kauze-aupark-sa-sudy-neponahlaju/
Timestamp: 2019-02-19 19:27:10+00:00

Document:
V kauze Aupark sa súdy neponáhľajú - Regióny - Správy - Pravda.sk
V kauze Aupark sa súdy neponáhľajú
Svjatoslav Dohovič, Pravda 28.01.2008 20:46
Aupark v centre Žiliny rastie, aj keď súd vydal predbežné opatrenie na zmrazenie jeho budovania. Autor: Pravda, Svjatoslav Dohovič
Výstavba Auparku v strede Žiliny pokračuje aj napriek súdnym sporom, ktoré útočia na jeho podstatu. Od podania žalôb uplynuli mesiace, Krajský súd v Žiline nedokázal za ten čas ani len vytýčiť termíny súdnych pojednávaní. A napriek predbežnému opatreniu súdu rastie Aupark ďalej.
S dvojmiliardovým obchodno-zábavným centrom, ktoré má pohltiť najväčšie žilinské námestie, nesúhlasí vedenie mesta, proti je aj sused stavby – Hotel Slovakia. Radnica sa obáva kolapsu dopravy centre, predstavitelia hotela hovoria, že stavba ich zruinuje. Obidvaja zhodne tvrdia: pri povoľovaní výstavby Auparku bol niekoľko ráz porušený zákon.
Hotel Slovakia atakuje výstavbu od začiatku jej príprav. Pred 15 mesiacmi napadol najnovšie územné rozhodnutie, pred 8 mesiacmi hlavné stavebné povolenie. V prípade, že by dal súd hotelu za pravdu, investor príde o dve kľúčové povolenia, bez ktorých by bol Aupark čierna stavba.
"Práve v takýchto závažných veciach je dôležité, aby sa konalo veľmi rýchlo. Súd však zatiaľ neurobil doslova ani ťuk,“ domnieva sa právny zástupca hotela Marek Benedik. Už v lete minulého roku podal predsedovi krajského súdu sťažnosť pre súdne prieťahy. Súdne pojednávanie stále nie je vytýčené.
V prípade, že by súdny spor vyhralo mesto Žilina, vrátilo by sa do jeho majetku Štúrovo námestie, ktoré predal predošlý primátor Ján Slota (SNS). Stavenisko Auparku by sa odrazu ocitlo na cudzom pozemku. Súd na žiadosť radnice vydal predbežné opatrenie, ktorým spoločnosti Aupark Žilina zakázal výstavbu. Investor práva stavebníka presunul na inú svoju spoločnosť, výstavba intenzívne pokračuje.
Situácia nám rozhodne nie je príjemná, potvrdil viceprimátor Žiliny Michal Horecký (SDKÚ). "Budeme radi, ak súdy začnú konať. Pretože ak rozhodnú v štádiu, keď stavba bude postavená, také rozhodnutie je dosť zbytočné,“ uviedol.
Podobný názor na kauzu Aupark má aj bývalý minister spravodlivosti Daniel Lipšic (KDH). "V tejto konkrétnej veci súd nekoná. Nie je to správne, keď spor bude mať o chvíľu už dva roky, najmä nie v prípade, keď nerozhodnutie bude znamenať, že už sa situácia nebude môcť vrátiť do pôvodného stavu.“
Podľa hovorkyne Ivany Lukšovej Krajský súd v Žiline v prípadoch týkajúcich sa Auparku činný je. "Pripúšťame, že došlo k predĺženiu konania vo veci žalobcu Hotela Slovakia, okrem iného preto, lebo zákonná sudkyňa sa cítila byť zaujatá,“ vysvetlila Lukšová. Nová sudkyňa si spis zatiaľ nenaštudovala.
V prípade žaloby mesta nemôže byť podľa hovorkyne súdny spor vytýčený, pretože sudca nemá spis. Poslal ho na Najvyšší súd SR, pretože Aupark podal dovolanie proti predbežnému opatreniu, ktoré mu zakazuje stavať. „Dovolanie posúdime podľa poriadia. Myslím, že možno do pol roka,“ informoval zástupca Najvyššieho súdu Peter Preti.

References: súd 
 súd 
 súd 
 Súd 
 Súd 
 súd 
 súd 
 súd